ОБРАЗЛОЖЕЊЕ

I. УСТАВНИ ОСНОВ

 Уставни основ за доношење Закона о измени Закона о платама државних службеника и намештеника садржан је у одредбама чл. 97. тач. 8) и 17) Устава Републике Србије, према којима Република Србија уређује и обезбеђује систем у области радних односа и друге односе од интереса за Републику Србију.

II. РАЗЛОЗИ ЗА ДОНОШЕЊЕ ЗАКОНА

 Измена Закона о платама државних службеника и намештеника произилази из потребе да се вредновање пратећих помоћно-техничких послова у државним органима, уподоби у што већој мери вредностима упоредивих послова који обављају државни службеници. Иницијатива за измену закона потекла је од репрезентативних синдиката запослених у државним органима, који су предложили увећање коефицијената за обрачун и исплату плата намештеника чија радна места су разврстана од треће до шесте платне групе. Преставници синдиката сматрају да се изменама коефицијената доприниси остваривању принципа успостављеног општим прописима о раду „једнака зарада за исти рад или рад исте вредности”, с обзиром да се и за обављање послова намештеника захтева исти степен стручне спреме, односно образовања као и за исте или сличне послове који обављају државни службеници у одговарајућем звању, а природа намештеничких послова и њихов допринос функционисању органа, нарочито у правосуђу, оправдава тражено увећање коефицијената. Обављањем пратећих помоћно-техничких послова од стране намештеника, као што су послови правосудне страже, дактилографа, достављача, курира, запоселних на пријему и експедицији поште и др.значајно се доприноси несметаном функционисању судова и тужилаштава на територији Републике Србије. За обављање послова сличне сложености, али у референтским звањима државних службеника, одређени су коефицијенти у распону од 1,40 до 2,18, с обзиром да почетни коефицијент може да се увећава по основу остварених резултата рада, док је за посао намештеника истог нивоа квалификације који је разврстан у четврту платну групу утврђен коефицијент од 1,5, без могућности напредовања и трајног увећања коефицијента по основу остварених резултата рада. Такође, на предложени начин прави се и разликовање у односе на послове намештеника за које се захтева основна школа и нижи ниво квалификација, а чија исплаћена плата је била изједначена са намештеницима 4. врсте. С обзиром да је основица за обрачун плата запослених намештеника у државним органима, расла спорије од раста минималне зараде, основне плате намештеника чија су радна места разврстана од четврте до шесте платне групе остале су испод минималне зараде.

 На предложени начин стварају се услови за адекватно разликовање у вредновању послова различите сложености, који свакако не могу бити исплаћени испод минималне зараде и унапређује материјални положаја запослених намештеника који обављају пратеће, помоћно-техничке послове у државним органима.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

 Чланом 1. мења се члан 43. Закона о платама државних службеника и намештеника, у делу који се односи на промену коефицијента за обрачун и исплату плата за радна места намештеника која су разврстана од треће до шесте платне групе и то: коефицијент 1,9 на 1,96; 1,5 на 1,71; 1,2 на 1,38 и 1 на 1,20.

 Чланом 2. уређује се ступање овог закона на снагу и почетак примене.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна финансијска средства у буџету Републике Србије за 2021. годину.

За спровођење овог закона потребно је обезбедити додатна финансијска средства у буџету Републике Србије за 2022. годину, у висини од 14% планиране масе средстава за плате намештеника у 2022. години, односно 292.798.305,31 динара, у нето износу.

 Средства за спровођење овог закона у 2023. и 2024. години биће планирана у оквиру лимита утврђених законом о буџету за сваку буџетску годину.